Ministerul Transporturilor, prin CNADNR, se angajează să construiască, în acest an, trei kilometri din secţiunea 1 a autostrăzii Bucureşti - Ploieşti, în lungime totală de 19 kilometri. Alţi 5 kilometri mai rămân de realizat pentru ca Bucureşti-Ploieşti să fie completă şi dată în folosinţă pe toată lungimea ei. Practic, nici în acest an Autostrada A3 nu va fi adusă până în Bucureşti, cartierul Colentina, şoferii fiind nevoiţi să ajungă pe acest traseu printr-un ocol semnificativ pe Centura Bucureştiului.



Lucrările pentru această porţiune de autostradă sunt finanţate de la bugetul de stat. Proiectarea şi execuţia autostrăzii Bucureşti-Ploieşti, secţiunea 1 Bucureşti-Moara Vlăsiei, între km 0 şi km 19+500 sunt contractate de către JV Pizzarotti-Tirrena Scavi. Bugetul alocat pentru aceste lucrări este de 45 de milioane de lei.



La jumătatea anului trecut, conducerea CNADNR estima că lucrările pe toţi cei 8,5 kilometri ai „ciotulului” de autostradă rămas de construit din Bucureşti-Ploieşti vor fi finalizate până în toamna lui 2015. În prezent însă, aceste planuri nu mai sunt de actualitate.



De trei ani, de când Autostrada Bucureşti-Ploieşti a fost deschisă traficului, porţiunea de 19 kilometri care o aduce în oraş, de la Centura Bucureşti şi până în Pantelimon, nu a fost finalizată. În continuare, de la Ploieşti până la Braşov tot nu există autostradă, deşi planurile pentru construcţia acesteia există încă din 2005. În 15 februarie aflăm dacă lucrările la Tronsonul Comarnic-Braşov din autostrada Bucureşti-Braşov vor începe cu actualul concesionar, consorţiul Aktor-Vinci, sau dacă acest proiect pică şi se reia licitaţia.



Pentru anul în curs, CNADNR s-a angajat să finalizeze 49,5 noi kilometri de autostradă. Pe lângă cei 3 kilometri de la Bucureşti-Ploieşti, se vor mai finaliza 11,8 kilometri din Austostrada Nădlac-Arad, 25 de kilometri din Timişoara-Lugoj şi 8,7 kilometri din Autostrada Transilvania, Gilău-Mihăieşti.





România ar trebui să construiască 656 kilometri de autostradă şi 2.226 kilometri de drumuri expres pâna în anul 2030, potrivit Master Planului de Transport.

Reteaua de autostrăzi din România cuprinde in prezent 300 de kilometri ai autostrăzii A1 Bucureşti - Nădlac (Bucureşti-Piteşti - 109,6 km, centura Sibiu - 17,2 km, loturile 1, 2, 4 Sibiu-Orăştie - 60 km, Orăştie-Deva - 32,5 km, lotul 1 Deva-Lugoj - 27 km, lotul 1 Lugoj-Timişoara - 9,5 km, Timişoara-Arad - 32,3 km, centura Arad - 12,3 km), circa 200 de kilometri aferenţi autostrăzii A2 Bucuresti - Constanţa (Bucureşti-Cernavodă - 152 km, Cernavodă-Medgidia - 20,5 km si Medgidia-Constanţa - 30,8 km), peste 100 kilometri ai autostrăzii A3 Bucureşti - Borş (Bucureşti-Ploieşti - 55,5 km, Câmpia Turzii-Gilău - 52 km), centura Constanţei - 21,8 km şi tronsonul Balint-Lugoj (A6) - 11 km.

loading...